Pokalsemifinalen mellem AaB og Brøndby fik et kedeligt efterspil - 41 personer blev anholdt efter uroligheder i forbindelse med kampen.

Det var primært slagsmål, der satte politiet på arbejde efter kampen. Der blev desuden smadret flere ruder på værtshuset Asian Bodega. Det fortæller vagtchefen ved Nordjyllands Politi. De 41 fodboldfans, der fordeler sig ligeligt på de to holds "tilhængere", er alle blevet løsladt, men vil nu blive sigtet for vold. En enkelt fodboldbølle valgte at spytte på en kvindelig betjent og sigtes for vold mod tjenestemand i funktion, mens en anden sigtes for besiddelse af amfetamin. På banen spillede AaB og Brøndby 1-1.